Ditsem Nuus - Redakteur
Mount Edgecombe Wisselaar aan Noordkus voltooi
Te midde van die meesal slegte nuus in SA kom 'n brokkie goeie nuus in die vorm van die uiters besige Mount Edgecombe Wisselaar noord van Durban aan die KZN Noordkus wat pas voltooi is en op 30 Oktober deur Minister van Vervoer Blade Nzimande amptelik geopen is. Die wisselaar open 'n bottelnek van verkeersophoping by die samevloeiing van die besige N2 en N41 roetes, met sowat 40 000 voertuie per dag wat die afgelope sowat twee jaarbygekom het.
Die wisselaar word gesien as 'n ikoon i.t.v. siviele ingenieurswese en argitektoniese ontwerp, terwyl dit na beplanning sal bydra tot toename van miljarde rand beleggings in die KZN Noorkusgebied. Die totale projekkoste het R1,1 miljard beloop en is een van die grootste projekte wat Sanral nog in KZN aangepak het. Dit het ook 'n enorme inspuiting beteken vir kleinsake ontwikkeling in die streek.
LUR Lesufi steeds groot probleem in Gauteng-onderwys
In 'n mediaverklaring sê die VF Plus Gauteng: "Die LUR vir onderwys in Gauteng, Panyaza Lesufi, is die oorsaak dat 23 000 leerlinge in Gauteng nog nie vir 2019 by skole geplaas is nie. Weens die versuim van die LUR om genoegsame skole in Gauteng te bou, sit die provinsie se onderwysdepartement nou in hierdie krisis.
"In 2015 het Lesufi 'n verslag ter tafel gelê wat aangedui het dat die provinsie toe slegs 2 922 skole gehad het wat 2 433 342 leerlinge moes bedien. Buiten die 23 000 leerlinge wat nog nie vir 2019 geplaas is nie, is daar ook nog 21 094 leerlinge wat uit die onderwysdepartement se stelsel verwyder is aangesien hulle nie die 'tersaaklike dokumentasie ingedien het nie'. Daar sal in 'n latere stadium oorweeg word of hierdie leerlinge wel geakkommodeer kan word of nie.
"In stede daarvan dat Lesufi sy taak as LUR doeltreffend verrig en die belange van kinders eerste stel, het hy sy persoonlike belange voorop gestel en sy politieke agenda op skole probeer afdwing om sy eie loopbaan te bevorder. Nou moet 44 294 leerlinge in die provinsie daaronder ly."
Siening van politieke ontleder Prince Mashele
Erfenis van die ANC
In 1994 het die blankbeheerde regering die regering van SA op 'n skinkbord aan die ANC as die numeries meerderheidsparty oorhandig. Toe het die land die sterkste ekonomie, weermag en maatskaplike struktuur op die vasteland van Afrika gehad, trouens dit was die enigste ontwikkelde industriële staat op die vasteland.
Hoe lyk die prentjie vandag ná 24 jaar van ANC-bewind? Die land verkoop aan die Guptas en ander rampokkers, die staatskas leeggeplunder deur staatskorrupsie, die weermag in vodde, misdaad van die hoogste in die wêreld en rassediskriminasie teen blankes baie erger as wat sg. apartheid ooit was.
Om 'n lang storie kort te maak, een eenvoudige vraag: Gee vir ons drie goeie redes waarom die Afrikanervolk nog sy heil en toekoms binne die huidige SA moet soek en nie moet wegbreek om op eie gedeelte grondgebied sy selfbeskikking uit te leef nie?
Stormloop onderweg op VSA-grens met Meksiko
Internasionaal is die warmste nuus op die oomblik die stroom van duisende mense wat vanuit Suid-Amerika op die grens tussen Meksiko en die VSA toesak. Dit kan nie anders gesien word as 'n georkestreerde poging van die Nuwe Wêreldorde (NWO) om die Trump-administrasie te destabiliseer.
Aanvanklik is duisende per vragmotors en busse vanaf verskeie lande soos Guatemala, Honduras, ens. aangery en in Meksiko afgelaai. Die Meksikaanse polisie en weermag het die stroom probeer stop, maar is grootliks eenvoudig uit die pad gevee, wat gewys het dat hierdie nie net bloot vlugtelinge is nie, maar jong opgeleide vegters.
In reaksie het die VSA sowat 15 000 soldate op die grens gemonster om die inval af te weer. Pres. Trump het gesê dit blyk dat onder hierdie "vlugtelinge" is opgeleide terroriste wat gestuur is om die VSA in te dring.
Gesamentlike SAPD-Chinese sentra geopen
'n Berig doen op sosiale media die rondte dat onlangs te Port-Elizabeth die 13de gesamentlike polisiëringsentrum tussen die SAPD en die Chinese diplomatieke verteenwoordiging in SA geopen is. Volgens die berig is die sentrum te PE amptelik geopen deur Oos-Kaap kommissaris lt.genl. Liziwe Mtshinga en Yu Yuan van die Chinese ambassade in Pretoria.
Hierby is foto's van die amptelike opening van die PE sentrum. Kan lesers meer lig werp op die betroubaarheid van hierdie berig?
Blanke jeug uitgesluit uit bemagtingsprojek
Die jeugbemagtigingsprojek, YES, van pres. Cyril Ramaphosa, wat met algemene belastingbetaalde bedryf word, is slegs vir swart, bruin en Indiër jeugdiges en sluit spesifiek blanke jeugdiges uit. Die projek is daarop gemik om jeugdiges tussen die ouderdomme van 18 en 35 te ondersteun om spoedig 'n werk of 'n heenkome te vind.
In reaksie hierop sê Solidariteit Jeug in 'n mediaverklaring: "Hierdie rassemaatreëls is die nuutste in 'n lang rits rasbehepte beleide wat ten doel het om wit mense bloot op grond van hul velkleur tot tweedeklas burgery te verneder. Uitsluiting op grond van ras is besig om die norm te word. Dit kan gesien word in gevalle soos Sasol se Khanyisa-aandeleskema. Ons durf nie toelaat dat rasse-uitsluiting alledaags en normaal word nie."
Solidariteit Jeug het in 'n brief aan Ramaphosa beswaar gemaak teen die uitsluiting van blankes op grond van hul velkleur, terwyl die VF-Plus Jeug by die MRK beswaar gemaak het. In reaksie hierop het YES op Twitter aangekondig dat hulle hul registrasieblad ook vir werklose blanke jeugdiges oopgestel het.
In kommentaar op hierdie jongste stap van YES sê Solidariteit Jeug egter: "Alhoewel Yes4Youth aanvoer dat die program nou oop is vir alle rasse, word jy steeds uitgesluit uit die program as jy wit is. 'n Boodskap deel jou met hoflike minagting mee dat jy van ander webwerwe kan gebruik maak om jou CV te plaas. Jy kwalifiseer steeds nie vir die YES-program nie, want jy is nie net jonk en werkloos nie – maar wit."
Solidariteit Jeug gaan nou voort om 'n klagskrif saam te stel wat mense die geleentheid sal bied om 'n brief aan die president oor die uitsluiting van werklose jeugdiges bloot op grond van hul velkleur te onderteken - om die klagskrif te onderteken, klik hier. Voorts word tans 'n regsmening ingewin oor moontlike litigasie in hierdie verband.
Afrikaans – Visie vir 2030
"Afrikaanse skole moet hulself posisioneer om ten volle te privatiseer om sodoende te verseker dat onderrig in Afrikaans steeds in 2030 sal plaasvind." Dit is een van die kernaanbevelings wat 'n span Afrikaanse kundiges maak in 'n verslag getiteld Afrikaans: Visie 2030. Die verslag sal in detail bespreek word tydens 'n beraad van Afrikaanse organisasies wat in November gehou word. Afrikaans: Visie 2030 kan hier afgelaai word.
Die outeurs van Visie 2030, Bertus de Villiers, Deon Geldenhuys en Heinrich Matthee, is kundiges op die terreine van vergelykende staatkunde, politieke dinamika en strategiese studies. Hulle het die werk onderneem in opvolging van 'n beraad van Afrikaanse organisasies wat in 2017 plaasgevind het. Tydens die 2017-beraad is die behoefte uitgespreek dat 'n oorhoofse visie vir die behoud en ontwikkeling van die Afrikaanse taal en kultuur vir 2030 daargestel word.
Die outeurs beklemtoon dat Afrikaanse onderwys vanaf kleuteronderrig tot universiteitsopleiding dié belangrikste vereiste vir die behoud en ontwikkeling van die Afrikaanse taal en kultuur is. Vanweë die koste verbonde aan onderrig en die verwagte afname in regeringsubsidies vir Afrikaanse onderrig stel hul die volgende voor:
Vestiging van Afrikaanse kleuterskole vir elke woonbuurt of dorp waar dit geregverdig kan word. Die ideaal is om 'n selfgefinansierde kleuterskool wat in Afrikaans onderrig aanbied, op plaaslike vlak daar te stel. Kerke en kerkterreine kan 'n baie nuttige basis hiervoor wees.
Vestiging van Afrikaanse laerskole vir elke plaaslike gebied wat dit kan regverdig. Die ideaal is om 'n selfgefinansierde laerskool te vestig in elke omgewing waar ongeveer 5 000 tot 7 000 Afrikaanssprekendes woon. Sakelui kan betrek word om fasiliteite te ontwikkel en te verhuur.
Vestiging van Afrikaanse hoërskole vir elke gebied wat dit kan regverdig. Die ideaal is om in elke omgewing waar ongeveer 10 000 – 12 000 Afrikaanssprekendes woon, 'n selfgefinansierde sekondêre skool te vestig of om met bestaande onafhanklike skole saam te werk.
Die aanbied van onderwysopleiding om onderriginstellings op alle vlakke te bedien. Sodanige sentrum sal vanweë skaalbesparing waarskynlik slegs op nasionale vlak aangebied kan word.
'n Onvermydelike implikasie van hierdie voorstelle is dat Afrikaanse onderrig nie in elke dorp of elke woonbuurt sal kan plaasvind nie. Keuses sal gemaak moet word waar dienste aangebied kan word en hoe verblyf en vervoer ontwikkel kan word vir kinders wat reis. Die outeurs beveel ook aan "dat 'n kultuurakkoord met die regering onderhandel word waarvolgens die plek van Afrikaans in die samelewing erken word, die bydrae van die Afrikaanse kultuur waardeer word en 'n gedeelde patriotisme bevestig word."
Ten slotte word voorgestel dat "plaaslike diensverskaffingsbesighede" gestig word om basiese dienste op 'n kontrakbasis aan plaaslike owerhede te verskaf. Sodoende kan plaaslike gemeenskappe saamwerk om hul lewensgehalte te verbeter.
Die outeurs huldig die mening dat Afrikaanse organisasies hulself dringend moet herposisioneer met die oog op 2030. Die tyd het aangebreek om die regte dinge te doen en om dié dinge reg te doen. "Indien daar nie nou opgetree word nie, sal die prentjie vir die Afrikaanse taal en kultuur in 2030 droewig daar uitsien," aldus die verslag.
Visie 2030 word bespreek tydens 'n driedaagse beraad wat vanaf 1 tot 3 November 2018 plaasvind en wat geborg word deur die Solidariteit Navorsingsinstituut om kritieke gesprekvoering oor Visie 2030 te bevorder.
Aanmoediging van bekende Afrikaanse sangers
Die dood van een enkele persoon tot dusver vanjaar wat die meeste nuusdekking regoor die wêreld getrek het, was die verdwyning van en moord op die Saoedi-joernalis Jamal Khashoggi in die Saoedi-konsulaat in Istanboel, Turkye. Aanvanklik het die Saoedi-kroonprins en die koning alle kennis omtrent die verdwyning van Khashoggi ontken, maar later toegegee dat hy vermoor is tydens 'n operasie wat verkeerd sou geloop het.
Wat egter mettertyd duidelik na vore gekom het, wat met Khashoggi gebeur het, is basies die volgende: Binne 20 minute nadat hy die Saoedi-konsulaat in Istanboel binnegegaan het om persoonlike dokumente te bekom, was hy gemartel, vermoor en in stukke opgesaag deur 'n 15-man moordbende in direkte opdrag van die Saoedi-regeerder kroonprins Salman. Die operasie is selfs uitgevoer per Skype instruksie deur die hoofveiligheidsraadgewer van Salman.
Die verskillende dele van die lyk is skynbaar op die terrein van die konsulaat begrawe, asook oorblyfsels in 'n woud buite Istanboel, terwyl selfs skynbaar dele na Saoedi-Arabië gesmokkel is.
Soos wat die waarheid na vore gekom het, het internasionale veroordeling van die grusame en blatante moord opgelaai en is daar tans tekens dat die VSA sy dekadeslange diplomatieke en besigheidsondersteuning vir Saoedi-Arabië wil opskort – met die enorme internasionale kettingreaksie wat dit waarskynlik tot gevolg sal hê.
R100 miljard vir swart nyweraars
Tydens die spitsberaad oor werke ("Jobs summit") op 4 Oktober in Johannesburg het pres. Cyril Ramaphosa dat die regering 'n bedrag van R100 miljard geoormerk het om swart nyweraars - bestaande en potensieel – te finansier. Hierdie program sal bestuur word deur die Financial Sector Transformation Council en die Dept. van Handel en Nywerheid.
Die pakket vir swart nyweraars vorm deel van die uitgebreide plan wat Ramaphosa voorgelê om werkskepping in SA ingrypend te bevorder. Hy het ook gewaarsku teen die negatiewe impak wat die sg. Vierde Industriële Rewolusie op werkskepping kan hê.
Solidariteit ruk op oor Sasol
Duisende lede van die vakbond Solidariteit het gister saam met onder meer AfriForum, Solidariteit Helpende Hand, die FAK en die Skoleondersteuningsentrum (SOS) in Sandton betoog teen rassediskriminasie by Sasol en teen diskriminasie teen blankes oor die algemeen. Die massaprotesaksie spruit uit Sasol se Khanyisa-aandeleskema vir werknemers wat blanke werknemers uitsluit en net vir swart werkers beskikbaar gestel is.
Solidariteit het in Januarie vanjaar 'n dispuut met Sasol verklaar omdat wit werknemers van die tweede ronde van dié skema uitgesluit is. Die geskil is na die Kommissie vir Versoening, Bemiddeling en Arbitrasie (KVBA) verwys, maar dit het op 'n dooiepunt geëindig.
Die massa-optog het 'n memorandum oor hul griewe oorhandig by onderskeidelik die Sasol hoofkantoor in Sandton asook by die kantore van die JSE, waar Sasol as maatskappy genoteer is. Die memorandum aan die JSE lewer ook kritiek op die JSE bemagtigingsegment waarvolgens net swart met swart mag verhandel.
Optoggangers het gesê: "Ons gaan nie toelaat dat rasse-uitsluiting genormaliseer word nie." Hulle het plakkate gehad met slagspreuke soos: "Velkleur bepaal nie my waarde nie."
Kommer oor moontlike verkoop van Denel
Groot kommer is uitgespreek deur opposisie partye en militêre kundiges oor die aankondiging van Minister van Internasionale Betrekkinge en Samewerking Lindiwe Sisulu dat Suid-Afrika genader is deur Saoedi-Arabië om 'n aandeel in die staatsonderneming Denel te koop. Hierdie aankondiging kom te midde van die internasionale storm rondom die moord op die gewese Saoedi-joernalis Jamal Khashoggi en die moontlike kansellasie deur die VSA van militêre kontrakte met die Saoedi's ter waarde van sowat $400 miljard.
Die kommer gaan veral daaroor dat Denel steeds beskik oor fantastiese militêre tegnologie en kundigheid wat veral ontwikkel is tydens die vorige bedeling en wat rampspoedig kan wees indien dit in die hande van vreemdes sou val. Die kommer is voorts dat die transaksie met die Saoedi's baie aanloklik vir die SA-regering kan wees met hul feitlik bankrot staatsbegroting.
Graankorrel vir die dag
MAAR ek, ek weet: My Verlosser leef; en Hy sal as laaste oor die stof opstaan. – Job 19:25
Verder het hy vir hulle gesê: Gaan, eet lekker spys en drink soet dranke en stuur porsies aan hulle vir wie niks berei is nie; want hierdie dag is heilig aan onse HERE. Wees dan nie bedroef nie, want die blydskap in die HERE — dit is julle beskutting. – Neh 8:11
Het hy hom opgestel in die middel van die stuk land en dit afgeneem en die Filistyne verslaan, sodat die HERE 'n groot oorwinning bewerk het. – 2 Sam 23:12